Mitjançant el Decret 206/2015, de 15 de setembre (DOGC núm. 6958, de 17.9.2015), es va establir el procediment d'acreditació i atribució de la quota de representativitat institucional de les organitzacions empresarials més representatives, d'acord amb l'article 170 de l'Estatut d'autonomia, que atribueix a la Generalitat la competència executiva en matèria de treball i relacions laborals, i amb l'article 150 del mateix text legal que estableix la competència exclusiva en matèria d'autoorganització de l'Administració.
D'acord l'article 3.1 del Decret esmentat, aquesta Ordre té per objecte la publicació de la primera convocatòria quadriennal per a l'acreditació i l'atribució de la quota de representativitat de les associacions empresarials més representatives en l'àmbit de la Comunitat Autònoma de Catalunya.
Per tant, atesos l'article 12 de la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya; la Llei 26/2010, del 3 d'agost, de règim jurídic i de procediment de les administracions públiques de Catalunya; a proposta del director general de Relacions Laborals i Qualitat en el Treball; amb els informes previs de l'Àrea Jurídica de la Secretaria d'Ocupació i Relacions Laborals, i en ús de les facultats que em són conferides,
1.1 Aquesta Ordre té per objecte publicar la convocatòria per concórrer al procediment per a l'acreditació i l'atribució de la quota de representativitat institucional de les associacions empresarials més representatives en l'àmbit de Catalunya per un termini de quatre anys.
1.2 Aquesta convocatòria es realitza a l'empara del que estableix l'article 3 del Decret 206/2015, de 15 de setembre, relatiu al procediment d'acreditació i atribució de la quota de representativitat institucional de les organitzacions més representatives en l'àmbit de Catalunya (DOGC núm. 6958, de 17.9.2015).
Requisits d'admissibilitat de les sol·licituds de les associacions empresarials més representatives i òrgan competent
2.1 Les sol·licituds per concórrer al procediment d'acreditació i atribució de la quota de representativitat institucional de les associacions empresarials més representatives en l'àmbit de Catalunya les poden presentar les organitzacions empresarials més representatives en l'àmbit de Catalunya inscrites a l'Oficina pública de dipòsit d'estatuts d'organitzacions sindicals i empresarials.
2.2 Les sol·licituds s'han de presentar mitjançant els formularis que es troben a la pàgina web del Departament d'Empresa i Ocupació de la Generalitat de Catalunya [URL], per part de la persona que n'ostenti la representació, davant la direcció general que té assignada la competència en matèria de relacions laborals, sens perjudici de les previsions que fan l'article 25 de la Llei 26/2010, del 3 d'agost, de règim jurídic i del procediment de les administracions públiques de Catalunya, i l'article 38.4 de la Llei 30/1992, de 26 de novembre, de règim jurídic de les administracions públiques i del procediment administratiu comú, respecte a la presentació de sol·licituds, escrits i comunicacions que els ciutadans dirigeixin als òrgans de les administracions públiques.
A les sol·licituds s'haurà d'adjuntar la documentació mínima necessària que estableix l'article 4 del Decret 206/2015, de 15 de setembre (DOGC núm. 6958, de 17.9.2015).
2.3 La documentació esmentada anteriorment no cal presentar-la si ja es troba en poder de qualsevol òrgan o dependència del Departament d'Empresa i Ocupació, en aplicació del que preveuen l'article 25.4 de la Llei 26/2010, del 3 d'agost, de règim jurídic i del procediment de les administracions públiques de Catalunya, i l'article 35.f) de la Llei 30/1992, de 26 de novembre, de règim jurídic de les administracions públiques i del procediment administratiu comú.
En aquest cas la seva aportació es pot substituir per una declaració de l'entitat sol·licitant segons la qual no hi ha hagut modificacions en la data de presentació de la sol·licitud, tot fent constar el lloc, la data i l'òrgan davant el qual es va presentar la documentació.
En el supòsit que s'hagin produït modificacions en la documentació presentada, hagi prescrit el seu període de vigència o hagin transcorregut més de 5 anys des de la finalització del procediment pel qual es va lliurar, s'haurà de presentar necessàriament la nova documentació.
2.4 Un cop examinades la sol·licitud i la documentació presentades, si aquestes no compleixen els requisits establerts, es requerirà l'entitat sol·licitant perquè en un termini de deu dies hàbils esmeni els defectes o adjunti els documents preceptius, amb indicació que, si no ho fa, es considerarà que desisteix de la seva petició, amb resolució prèvia, d'acord amb el que disposa l'article 71 de la Llei 30/1992, de 26 de novembre, de règim jurídic de les administracions públiques i del procediment administratiu comú.
2.5 La signatura de l'imprès de sol·licitud faculta la direcció general que té assignada la competència en matèria de relacions laborals per fer, en qualsevol moment, les comprovacions per mostreig o exhaustives necessàries per verificar la conformitat de les dades mitjançant la presentació, per part de l'entitat, de la documentació acreditativa de les dades indicades a les declaracions, amb el consentiment previ inequívoc de les persones físiques afectades, d'acord amb el que disposa la legislació sobre protecció de dades de caràcter personal.
Termini de presentació de les sol·licituds
El termini de presentació de les sol·licituds serà d'un mes comptat des de l'endemà de la publicació d'aquesta Ordre al Diari Oficial de la Generalitat de Catalunya.
4.1 La subdirecció general en matèria de relacions laborals ha d'efectuar la comprovació de les dades i l'aplicació del criteri objectiu que estableix l'article 7 del Decret 206/2015, de 15 de setembre, relatiu al procediment d'acreditació i atribució de la quota de representativitat institucional de les organitzacions més representatives en l'àmbit de Catalunya (DOGC núm. 6958, de 17.9.2015) i, en el termini d'un mes a comptar de l'endemà de la presentació de la sol·licitud, ha de formular una proposta de resolució al director o directora general competent en matèria de relacions laborals, que emetrà la resolució motivada corresponent, amb el tràmit d'audiència previ, del qual es pot prescindir quan no figurin en el procediment ni es tinguin en consideració altres fets o altres al·legacions o proves que les presentades per les persones interessades.
4.2 El termini màxim per emetre resolució i notificar és de tres mesos a comptar des de la finalització del termini de presentació de les sol·licituds.
D'acord amb l'article 5.2 del Decret 206/2015, de 15 de setembre, relatiu al procediment d'acreditació i atribució de la quota de representativitat institucional de les organitzacions més representatives en l'àmbit de Catalunya, en relació amb l'article 114 de la Llei 30/1992, de 26 de novembre, de règim jurídic de les administracions públiques i del procediment administratiu comú, aquesta resolució no exhaureix la via administrativa i en contra es pot interposar recurs d'alçada davant el secretari o la secretària competent en matèria de treball en el termini d'un mes, a comptar des de l'endemà de la recepció de la seva notificació.
4.3 D'acord amb l'article 55.1 de la Llei 26/2010, del 3 d'agost, de règim jurídic i del procediment de les administracions públiques de Catalunya, i amb l'article 44.1 de la Llei 30/1992, de 26 de novembre, de règim jurídic de les administracions públiques i del procediment administratiu comú, transcorregut el termini màxim de tres mesos establert sense que s'hagi dictat i notificat la resolució expressa a l'entitat sol·licitant, aquesta pot entendre desestimada la seva sol·licitud.
4.4 La resolució que acredita la quota obtinguda com a associació empresarial més representativa en l'àmbit de Catalunya té una vigència de quatre anys a comptar des de l'endemà de la data de la notificació de la resolució.
Un cop transcorregut aquest termini caldrà tornar a sol·licitar-ne l'acreditació i atribució, en els termes que estableixi la convocatòria oportuna.
5.1 Amb la finalitat d'acreditar i atribuir la quota de representativitat de les associacions empresarials més representatives a Catalunya, tal com estableix l'article 4 del Decret d'acreditació i atribució de la representativitat de les associacions empresarials més representatives a Catalunya, cal aportar una llista de les empreses afiliades directament o indirectament a l'entitat per mitjà d'altres organitzacions o associacions, en format digital editable, que ha d'incloure els camps següents: nom, NIF, domicili, localitat i nombre de treballadors dels centres de treball ubicats a Catalunya a la data de presentació de la sol·licitud, d'acord amb les dades que consten declarades a la Tresoreria General de la Seguretat Social.
5.2 La unitat competent en matèria de dipòsit d'estatuts i associacions empresarials ha de comprovar la inscripció de l'associació i la persona que n'ostenta la representació.
5.3 Les dades han de ser actuals i vigents en el moment d'efectuar la sol·licitud.
6.1 D'acord amb el que estableix l'article 7.2 del Decret 206/2015, de 15 de setembre, la quota de representativitat que s'obtingui ha de resultar de contrastar el nombre d'afiliacions d'empreses presentades per cada organització empresarial respecte del nombre total d'empreses afiliades a les organitzacions que s'hagin presentat a la convocatòria.
6.2 D'acord amb el que l'article 7.2 del Decret 206/2015, de 15 de setembre, quan resulti acreditat que entre dues o més organitzacions empresarials existeixen vincles d'afiliació, associació o relació equivalent, les empreses que apareguin afiliades a les organitzacions només es podran computar per una d'elles, i s'ha d'entendre que ho són a l'organització que mantingui una posició principal en la vinculació.
-1 A tot el que no estigui previst expressament en aquesta Ordre s'aplicaran els preceptes de la Llei 26/2010, del 3 d'agost, de règim jurídic i del procediment de les administracions públiques de Catalunya; la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya, i la Llei 30/1992, de 26 de novembre, de règim jurídic de les administracions públiques i del procediment administratiu comú.
-2 Les dades de caràcter personal de totes les persones treballadores que es facilitin en relació amb l'objecte d'aquesta Ordre estaran protegides per un fitxer de dades de caràcter personal d'acord amb la Llei orgànica 15/1999, de 13 de desembre, de protecció de dades de caràcter personal.
Barcelona, 25 de setembre de 2015